می ٹو۔۔۔۔ تو ہم گریوائین ئے
چندن ساچ
بلوچ چاگرد یک پد منتگیں چاگردے۔ چونا ءَ تھرڈ ورلڈ ءِ بازیں چاگرد ہمے وڑا پد منتگ انت ءُ اے پد منتگی ءِ دیمروی دئیگ ہما قوتانی کار بوتگ آ قوتاں ہچبر نہ لوٹ اتگ کہ اے چاگرد دیمروی بہ کنت۔ پرچا کہ یک چاگردے دیمروی کنت گڑا آ وتی حقانی لوٹگ ءَ در کپیت۔ آ لنکک ٹال کنت، آ جُست کنت، آ پٹ ءُ پول کنت۔ آ چیزانی سرا شک کنت، آ راستی ءِ شوہاز ءَ در کپیت۔ سائنس ءُ ٹکنالوجی ءَ گوں بندوک بیت، اے گپ ءَ ہرکس زانت کہ یک زانشت مندیں چاگردے ءُ نا وانندگیں چاگردے ءِ تہا مزنیں دیگری یے ہست اِنت۔ مئے چاگرد پد منتگیں چاگردے ءُ پد منتگیں چاگرد ءِ سرا پدا پد نوآبادیات ءِ جمبر گرندگ ءَ اِنت۔
پد منتگیں چاگرد ءِ مردم نہ زانت کہ منی حق کُجام انت ۔ اِے چاگرد ءَ ذہنی آزاتی ءُ ذہنی رنگراہی (بے راہ روی) ءِ تہا فرق ءُ پئیر بازیں وہد ءَ کنگ نہ بیت۔ کجام کار ذہنی رنگراہی ءِ لڑ ءَ کیت ءُ کجام کار ذہنی آزاتی ءِ لڑ ءَ کیت ، نوکیں پدریچ ءَ اِے بابت ءَ ہم جیڑگی اِنت۔
بلوچ چاگرد کُجا اوشتاتگ؟۔۔۔ اِے جُست وت بازیں چیزے پدر کنت۔ کجام ہم چاگرد بہ بیت کہ تو آ چاگرد ءِ عکس ءَ گندگ لوٹ ئے گڑا آئی ءِ زمینی راستیاں دیما ایر کن ءُ گپ جن۔ ذہنی پد منتگیں چاگردے ءِ زنگ جنئگ ہم نہ بیت۔۔۔
می ٹو چش کہ رو برکتی ملکانی جنینانی بندات کتگیں مہم اِنت ءُ اِے مہم پمیشکا بندات کنگ بوتگ کہ مردیں آدم کجا ہم یک جنینے ءَ دست بہ جنت، آئی ءَ پہ زور رائینت، جنسی تشدد بہ کنت، یا دگہ انچیں کارے بہ کنت۔ گڑا آ وتی توار ءَ چست بہ کنت۔
اِدا نوں مردماں یک نیمگے دنیا ءِ ہما کسہ ہم یات کاینت کہ آیانی تہا جنین میاری کنگ بوتگ انت۔ چشکہ داستان حضرت یوسف اِنت ءُ الف لیلہ و لیلہ ءُ دگہ انچیں کسہ باز اِنت کہ اودا جنین مکاری ءِ دروشم ءَ پیش کنگ بوتگ۔۔۔۔
دومی نیمگا ما گندیں کارگساں کارکنوکیں، جنیں آدم، یونیورسٹیاں وانوکیں جنک، راہ ءَ رؤکیں جنک، مزنیں ادارہاں گوں ہمگرنچیں جنین، ہالی ووڈ ءُ بالی ووڈ ءَ گوں بندوکیں ازمکاریں جنک ءُ جنیناں گوں، مرداں بازیں بد کاری کُتگ۔ وہدے آیاں وتی توار چست کُتگ گڑا آیانی حلاف ءَ بازیں گپ بوتگ۔
نوں کہ می ٹو اِدا مئے چاگرد ءَ لہتیں سنگت بندات کنگ ءِ واہگ دار اِنت ۔ گڑا اِے نیمگا ہم دلگوش دئیگ بہ بیت کہ ادا بچہ بازی ءِ کار ہم دل ءِ وڑا بوہگ ءَ اِنت۔ دروچک ءِ موسم، بائینکو ءِ موسم، دریا ءَ مدگ ءِ موسم، پہ شاہین ءَ ہونڈ ءِ موسم، اِے موسماں باریں چنچو کسانکیں بچکانی بالاد ژامبلنگ بیت۔
اِے درستیں چیزانی نیمگا دلگوش گور کنگ بہ بیت۔ دگہ چیزے ایش انت کہ زہگاں گشگ بہ بیت کہ کسے شمئے ننگ ءُ ناموس ءَ دست جنت گڑا کُوکار بکن ات۔ مردماں حال بدئیت۔ اِے چیز ءَ میار مکن اِت۔ بَلے مئے چاگرد ءَ پت ءُ مات وتی زہگاں اِے چیزاں سرپد نہ کن انت۔
مئے چاگرد ءَ گیشتریں بدکاری ناکو زتک ءُ ترو زتکانی نیام ءَ بیت۔ اِے چیز ءَ بازیں مردم سرپد نہ بیت بَلے راستی ہمیش اِنت ۔۔۔۔ ایشی ءِ بازیں مثالے دست کپیت۔ بَلے چوں کناں کہ
کر اَنت تئی گوش ءُ منی گنگ اِنت زبان
انڈیا ءَ کرائم پیٹرول ءِ نام ءَ پروگرامے بیت آئی ءِ تہا بازیں چیز پیش دارگ بنت اودا مردم زانت مئے روایتءُ قانون ءِ نزوری ءِ سبب ءَ بازیں زندگی یے تباہ ءُ برباد بیت۔
وڈیرہ، سردار، گینگسٹر ءُ اے دگہ زور آوریں مردم غریباں پہ زور، ہم بلیک میل کن اَنت۔ مئے چاگرد ءَ اِے چیز ءِ اثر کم بوتگ بَلے انگت ایشی ءِ اثر ہست اِنت۔
چہ ترس ءَ میریں شپانکانی دپ شتگ بند ءَ
گتاچ گرگ ءِ میار اِنت پدا منی ڈیھ ءَ
مبارک قاضی ءِ اے شعر مئے چاگرد ءِ عکس ءَ دیما ایر کنت۔
مئے چاگرد ءَ سیاست ءَ مزنیں بدلی یے آؤرتگ۔ بَلے ہمے سیاست ءِ بدلی آؤرتگیں چاگرد ءَ گوں چنچو کسہ بندوک اِنت۔ اِے بابت ءَ کسے گپ جنت کنت؟
نوں اِے چاگرد ءَ می ٹو مہم نوں بندات کنگ بیت؟ یک بلوچ جنیں آدمے چوں اِے چاگرد ءَ کیت ءُ وتی کسہ ءَ بیان کنت؟
بَلے گپ جنئگ المی اِنت ۔۔۔ دانکہ زوراکی ءِ آماچ بوتگیں جنین آدم وت کُشی ءِ بدل ءَ بئیت ءُ وتی جیڑھ ءَ پدر بہ کنت۔ پرچا کہ وت کُشی جیڑہانی گیش ءُ گیواری ءِ نام نہ اِنت۔